[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 13.7.2005

SEK(2005) 951 endelig

MEDDELELSE FRA KOMMISSIONEN TIL RÅDET

Foranstaltninger truffet af Ungarn til opfølgning af Rådets henstilling af 8. marts 2005 i henhold til artikel 104, stk. 7, under proceduren i forbindelse med uforholdsmæssigt store underskud

MEDDELELSE FRA KOMMISSIONEN TIL RÅDET

Foranstaltninger truffet af Ungarn til opfølgning af Rådets henstilling af 8. marts 2005 i henhold til artikel 104, stk. 7, under proceduren i forbindelse med uforholdsmæssigt store underskud

1. BAGGRUND

Efter Ungarns tiltrædelse af EU den 1. maj 2004 indledte Kommissionen på grundlag af den økonomiske prognose fra foråret 2004 fra Kommissionens tjenestegrene, som tog hensyn til data indberettet af Ungarn i marts 2004, proceduren i forbindelse med uforholdsmæssigt store underskud over for Ungarn i lyset af det forhold, at landets underskud havde overskredet 3 % af BNP i 2003. På grundlag af en henstilling fra Kommissionen besluttede Rådet den 5. juli 2004, at Ungarn havde et uforholdsmæssigt stort underskud, og rettede samtidig en henstilling til landet i henhold til artikel 104, stk. 7, om at korrigere det. Rådet henstillede, at de ungarske myndigheder skulle tage skridt til på mellemlang sigt og på troværdig og holdbar vis at reducere underskuddet til under 3 % af BNP senest i 2008 ved at følge den kurs for nedbringelsen af underskuddet, der er beskrevet i Rådets udtalelse af 5. juli 2004 om konvergensprogrammet fra maj 2004. Navnlig henstillede det, at de ungarske myndigheder skulle tage effektive skridt senest den 5. november 2004 til at gennemføre de foranstaltninger, der er nødvendige for at nå målet for underskuddet i 2005.

Den 18. januar 2005 besluttede Rådet i medfør af traktatens artikel 104, stk. 8, at Ungarn ikke havde taget effektive skridt til opfølgning af dets henstilling, og at underskudsmålet for 2005 langt fra ventedes at blive nået. Ungarn er en medlemsstat med dispensation, hvilket betyder, at traktatens artikel 104, stk. 9 og 11, ikke finder anvendelse på landet, selv om Ungarn er forpligtet til at undgå uforholdsmæssigt store underskud. Yderligere henstillinger under proceduren i forbindelse med uforholdsmæssigt store underskud kan således kun rettes til landet på grundlag af artikel 104, stk. 7.

Den 8. marts vedtog Rådet endnu en henstilling rettet til Ungarn i overensstemmelse med artikel 104, stk. 7[1]. Rådet henstillede til de ungarske myndigheder, at de skulle tage skridt til på mellemlang sigt at reducere underskuddet til under 3 % af BNP senest i 2008 på troværdig og holdbar vis[2]. Med henblik herpå blev det henstillet, at landet skulle tage effektive skridt senest den 8. juli 2005 til at gennemføre yderligere foranstaltninger, så vidt muligt af strukturel karakter, for at nå underskudsmålet for 2005 på 3,6 % af BNP[3]. Især henstillede Rådet, at "nødreserve"-pakken i 2005-budgettet kunne forhøjes betydeligt, og dens anvendelse begrænses mest muligt og gjort betinget af, at der forelå klart bevis for, at underskudsmålet for 2005 ville blive nået. Rådet henstillede endvidere, at de ungarske myndigheder gjorde timingen og gennemførelsen af skattelettelser betinget af, at de underskudsmål, der var indeholdt i det opdaterede konvergensprogram fra december 2004, blev nået. Derudover opfordrede det de ungarske myndigheder til at gøre fremskridt med de påtænkte reformer af den offentlige forvaltning, sundhedssystemet og uddannelsessystemet, således som der er givet tilsagn om, også med henblik på at forbedre holdbarheden i de offentlige finanser på lang sigt, og til at udnytte enhver mulighed for at fremskynde den finanspolitiske tilpasning.

2. DEN SENESTE UDVIKLING OG DE FORANSTALTNINGER, DE UNGARSKE MYNDIGHEDER HAR TRUFFET FOR AT KORRIGERE UNDERSKUDDET

Kort efter vedtagelsen af de nye rådshenstillinger i henhold til artikel 104, stk. 7, gennemførte de ungarske myndigheder et første sæt af supplerende korrigerende foranstaltninger . Bl.a. bekendtgjorde regeringen den 12. marts, at "nødreserve"-pakken ville blive forhøjet fra 0,5 procentpoint af BNP (som allerede var inkluderet i 2005-budgettet som en garanti mod en eventuel overskridelse af 2005-målet) til 0,8 procentpoint af BNP. Pakken bestod af en generel nedsættelse af nogle af de største udgiftsposter. Der blev også fundet visse supplerende indtægter, bl.a. en indtægt på 0,1 procentpoint af BNP hidrørende fra en forlængelse af allerede bestående mobiltelefonlicenser. Kommissionens tjenestegrene forudsagde i deres prognose fra foråret 2005, som delvis tog højde for disse nye foranstaltninger, et underskud på 3,9 % af BNP i 2005 sammenlignet med det officielle mål på 3,6 % af BNP. Denne prognose var baseret på en forventet BNP-vækst på 3,9 % i 2005 og tog udgangspunkt i oplysninger fra 2005-budgettet og i det opdaterede konvergensprogram fra december 2004, navnlig forventningen om, at rentebyrden og de offentlige investeringer ville falde med henholdsvis ½ og 1½ procentpoint af BNP, og at der i højere grad ville blive gjort brug af offentlig-private partnerskaber. I prognosen blev der også peget på en række risici for yderligere overskridelser på indtægtsområdet (hovedsagelig moms og socialsikring) og med hensyn til driftsudgifter.

I de seneste måneder har der vist sig tegn på en vis opbremsning i den økonomiske aktivitet, og derfor ser den forventede BNP-vækst nu ret optimistisk ud. Ifølge myndighederne skulle dette dog kun få marginale indvirkninger på budgettet på grund af en omlægning i indtægterne: højere reallønninger som følge af en bedre inflationsbekæmpelse end ventet medfører et højere forbrug og dermed et højere provenu fra de indirekte skatter, som opvejer indtægtsnedgangen fra selskabsskatterne. Efterhånden som nye budgetdata blev tilgængelige, erkendte myndighederne desuden i maj, at en række indtægts- og udgiftsantagelser, der ligger til grund for 2005-budgettet, var meget optimistiske. På denne baggrund syntes en samlet overskridelse på 1,5 procentpoint af BNP i forhold til målet om 3,6 % af BNP[4] sandsynlig (tabel 1).

Tabel 1: Forventet indtægtsmanko og udgiftsoverskridelse i 2005-budgettet |

Forventet indtægtsmanko | Procentpoint af BNP | Forventet udgiftsoverskridelse | Procentpoint af BNP |

Merværdiafgift (moms) | -0,4 | Pensionsbetalinger | +0,1 |

Personlig indkomstskat | -0,1 | Lægemiddeltilskud | +0,2 |

Socialsikringsbidrag | -0,15 | Højere driftsudgifter i det almindelige budget | +0,55 |

Punktafgifter | -0,15 |

Samlet indtægtsmanko | -0,8 | Samlet udgiftsoverskridelse | 0,85 |

Kilde: De ungarske myndigheder, Kommissionens vurdering |

For at kompensere for denne forventede overskridelse bekendtgjorde den ungarske regering i juni 2005 endnu et sæt af kompenserende foranstaltninger. Den konstaterede overskridelse på noget over 1½ procentpoint af BNP vil blive udlignet gennem korrigerende foranstaltninger af samme størrelsesorden, herunder foranstaltningerne i marts (se tabel 2).

Tabel 2: Korrigerende foranstaltninger til udligning af de konstaterede overskridelser |

Indtægtsside | Procentpoint af BNP | Udgiftsside | Procentpoint af BNP |

Brug af indtægter fra forlængelsen af udløbne GSM-licenser til nedbringelse af underskud | 0,1 | Definitiv indefrysning af udgifter på 0,6 procentpoint i nødreservefond | 0,6 |

Forhøjelse af spilleafgiften pr. 1. september 2005 | 0,015 | Stramning af brugen af fremførte bevillinger | 0,25 |

Udvidelse af beskatnings-grundlaget for socialsikringsbidraget pr. 1. oktober 2005 | 0,02 |

Udvidelse af grænsekontrollen for tobaksprodukter | 0,04 |

Ændring i momsmetoden for import fra tredjelande | 0,025 |

Yderligere engangsindtægter som følge af afhændelse af statsejendom og større brug af offentlig-private partnerskaber | 0,6 |

I alt | 0,8 | I alt | 0,85 |

Kilde: De ungarske myndigheder, Kommissionens vurdering |

Disse foranstaltninger skulle få en samlet positiv indvirkning på budgetunderskuddet i 2005 og give mulighed for at opfylde underskudsmålet på 3,6 % af BNP. Selv om det skal bemærkes, at en væsentlig del af denne tilpasning bygger på engangsforanstaltninger, skal det dog også anerkendes, at nogle af foranstaltningerne ligeledes ventes at få en positiv indvirkning på 2006-budgettet. Dette gælder forhøjelsen af spilleafgiften og udvidelsen af beskatningsgrundlaget for socialsikringsbidraget og også den permanente indefrysning af udgifter på 0,6 % af BNP i nødreservefonden, idet regeringen har forpligtet sig til at tage disse lavere tal som udgangspunkt for 2006-budgettet.

Derudover forelagde regeringen for at gøre fremskridt med strukturreformer for nylig i parlamentet forslag til det såkaldte 100-skridts program, som er planlagt til for størstedelens vedkommende at træde i kraft i 2006. Den ene del fokuserer primært på arbejdsmarkedet og sundhedssektoren. Det tager sigte på at opnå højere socialsikringsbidrag og trække en bred vifte af ikke-erhvervsaktive eller "sort" arbejdskraft ind på det aktive arbejdsmarked samt på at forbedre kvaliteten af sundhedssystemet. Den anden del af de 100 skridt indeholder imidlertid en omfattende mellemfristet skattereform med en betydelig indtægtsnedgang i 2006 og de efterfølgende år. Regeringen planlægger at kompensere for mankoen, som alene i 2006 vil nå ca. 1 procentpoint af BNP, gennem en række endnu ikke specificerede udgiftsnedskæringer. Dette er så meget desto mere vigtigt, som der endvidere er behov for at kompensere for indtægtsmankoer som følge af bortfaldet af indtægter på ca. 1 % af BNP fra engangsforanstaltninger hjemtaget i 2005, og fordi investeringerne planlægges at stige, også på baggrund af samfinansieringskravene, som desuden vil kræve korrigerende foranstaltninger. Budgettet for 2006 bør indeholde alle de foranstaltninger, der er nødvendige for at nå underskudsmålet på 2,9 % af BNP.

3. VURDERING

På grundlag af de disponible oplysninger og ovennævnte korrigerende foranstaltninger, som der blev truffet beslutning om i marts og juni, og som til dels har permanent karakter, samt på baggrund af den ungarske regerings faste tilsagn om at træffe yderligere foranstaltninger i løbet af året, hvis det skulle vise sig nødvendigt, ser det ud til, at underskudsmålet på 3,6 % af BNP for 2005 er inden for rækkevidde, og at den ungarske regering har taget effektive skridt til opfølgning af Rådets henstilling af 8. marts 2005 med henblik på at gennemføre de påtænkte foranstaltninger for at opfylde underskudsmålet for 2005 inden fristen den 8. juli 2005. På baggrund heraf konkluderer Kommissionen, at der ikke er behov for yderligere skridt på dette stadium under proceduren i forbindelse med uforholdsmæssigt store underskud.

Budgetsituationen i Ungarn er dog fortsat sårbar. En korrektion af det uforholdsmæssigt store underskud i 2005 kræver en effektiv gennemførelse af alle de planlagte foranstaltninger og af supplerende foranstaltninger, som regeringen har forpligtet sig til, såfremt der skulle ske yderligere overskridelser senere på året. Eftersom indtægterne i 2006 endvidere vil falde som følge af bortfaldet af engangsindtægter hjemtaget i 2005 og de planlagte skattesænkninger, og eftersom investeringsudgifterne igen forventes at stige, vil det desuden være nødvendigt med store tilpasninger og beslutsom handling, herunder vedtagelse af et forsigtigt budget for 2006, for at nå underskudsmålet på 2,9 % af BNP for det år. Skulle der på et senere tidspunkt opstå problemer med gennemførelsen af den planlagte korrektion, vil Kommissionen være nødt til at henstille til Rådet at øge budgetovervågningen, og træffe de nødvendige foranstaltninger i henhold til traktaten og stabilitets- og vækstpagten.

Annex

Comparison of key macroeconomic and budgetary projections

2004 | 2005 | 2006 | 2007 | 2008 |

Real GDP (% change) | CP Dec. 2004 | 3.9 | 4.0 | 4.2 | 4.3 | 4.6 |

COM | 4.0 | 3.9 | 3.8 | n.a. | n.a. |

HICP inflation (%) | CP Dec. 2004 | 6.8 | 4.5 | 4.0 | 3.5 | 3.0 |

COM | 6.8 | 3.8 | 3.6 | n.a. | n.a. |

General government balance (% of GDP) | CP Dec. 2004 corrected1 | -4.4 | -3.6 | -2.9 | -2.2 | -1.6 |

not corrected2 | -5.3 | -4.7 | -4.1 | -3.4 | -2.8 |

COM | -4.5 | -3.9 | -4.1 | n.a. | n.a. |

Primary balance (% of GDP) | CP Dec. 2004 corrected1 | 0.4 | 0.0 | 0.2 | 0.6 | 1.0 |

not corrected2 | -1.1 | -0.9 | -0.7 | -0.3 | 0.1 |

COM | -0.0 | -1.1 | -0.7 | n.a. | n.a. |

Government gross debt (% of GDP) | CP Dec. 2004 corrected1 | 56.7 | 55.5 | 53.0 | 50.6 | 48.3 |

not corrected2 | 59.9 | 58.6 | 56.8 | 54.9 | 53.2 |

COM | 57.8 | 58.9 | 57.9 | n.a. | n.a. |

Note: 1 The Hungarian authorities decided to use the transitional period granted by Eurostat to classify the second pillar pension funds inside the government sector. Compared to the May 2004 programme, this lowers the yearly figures for the government deficit by 0.9-1.2 percentage point between 2004 and 2008. The transitional period ends with the March 2007 notification. ² These figures are not adjusted, i.e. they include the burden of the pension reform. They are presented for the sake of comparison with the previous programme and with the Commission services autumn 2004 forecast, and given that the 2007 and 2008 target will not benefit from this re-classification of the second pillar pension funds. Sources: Convergence programme (CP); Commission services Spring 2005 economic forecasts (COM); Commission services calculations. |

[1] Se http://register.consilium.eu.int/pdf/en/04/st11/st11218.en04.pdf.

[2] I denne henstilling henviste Rådet til den reviderede kurs for nedbringelse af underskuddet, der var anført i Rådets udtalelse af 8. marts 2005 om det opdaterede konvergensprogram, der blev forelagt i december 2004. Det opdaterede konvergensprogram indeholder årlige mål for det offentlige underskud, som er på 4,4 %, 3,6 %, 2,9 %, 2,2 % og 1,6 % af BNP for årene 2004-2008. Disse tal er forenelige med a) Eurostats beslutning af 23. september 2004, der åbnede mulighed for midlertidigt frem til finansindberetningen i marts 2007 at klassificere pensionsfonde under anden søjle inden for den offentlige sektor, hvilket de ungarske myndigheder benyttede sig af, og b) den lettere justerede pensionsreformbyrde, som fremgår af indberetningen fra marts 2005. Hvis man ser bort fra pensionsfondskorrektionen, er det nye mål 0,6 procentpoint af BNP højere end det oprindelige mål for 2005, der var indeholdt i konvergensprogrammet fra maj og refereret til i Rådets henstillinger fra juli 2004.

[3] På det tidspunkt forventede Kommissionens tjenestegrene, at underskuddet i 2005 ville nå op på 4,1 % af BNP.

[4] Selv om de konstaterede overskridelser stort set svarer til dem, der blev taget højde for i forårsprognosen fra Kommissionens tjenestegrene, som også byggede på den antagelse, at hovedparten af "nødreserve"-midlerne på 0,8 % af BNP ville blive indefrosset permanent, er den samlede overskridelse alligevel større end i Kommissionens prognose.